ຂປລ. ໃນວັນທີ 7 ເມສາ 2018, ສະຖານກົງສຸນໃຫຍ່ ແຫ່ງ ສປປ ລາວ ທີ່ ນະຄອນດາໜັງ ສສ ຫວຽດນາມ ຮ່ວມກັບສະມາຄົມ ມິດຕະພາບ ຫວຽດນາມ-ລາວ ນະຄອນດາໜັງ ແລະ ສະຫະພັນແມ່ຍິງ ນະຄອນດາໜັງ ໄດ້ຈັດພິທີ ສະເຫລີມສະຫລອງປີໃໝ່ລາວ ພສ 2561 ເປັນກຽດເຂົ້າຮ່ວມງານ ໃນຄັ້ງນີ້, ໂດຍປະທານແນວໂຮມ ແຫ່ງຊາດຫວຽດນາມ, ຜູ້ຕາງໜ້າ ພະແນກ, ຂະແໜງການ ນະຄອນດາໜັງ, ບັນດາ ປ້າລຸງທະຫານ ອາສາສະໝັກ ຫວຽດນາມ ຊ່ວຍເຫລືອລາວ ແລະ ປະຊາຊົນ ນະຄອນດາໜັງ, ນັກສຶກສາລາວ, ຜູ້ຕາງໜ້າ ການນໍາ ຂອງບັນດາ ແຂວງພາກກາງຫວຽດນາມ, ກົງສຸນ ໃຫຍ່ແຫ່ງ ສະຫະພັນລັດເຊຍ, ກົງສຸນໃຫຍ່ ສປ ຈີນ, ຮອງກົງສຸນກິດຕິມະສັກ ສະເປນ ທີ່ ນະຄອນດາໜັງ ທັງໝົດປະມານ 500 ກວ່າຄົນ.
ໃນງານດັ່ງກ່າວ, ທ່ານ ຄໍາແສນ ພົມມະແສງ ກົງສຸນໃຫຍ່ ໄດ້ຂຶ້ນກ່າວອວຍພອນ ປີໃໝ່ ແລະ ເຊີນຮັບປະທານອາຫານ, ຊຶ່ງມີ ອາຫານລາວ, ອາຫານຫວຽດນາມ, ບາສີສູ່ຂວັນ, ຮັບຊົມການສະແດງບົດຟ້ອນ, ຮ້ອງເພງ ຂອງ ນັກສຶກສາລາວ-ຫວຽດນາມ ດ້ວຍບັນຍາກາດເບີກບານມ່ວນຊື່ນ.
ພ້ອມນັ້ນ, ໃນ ວັນທີ 5-6 ເມສາ 2018 ສະຖານກົງສຸນໃຫຍ່ ແຫ່ງ ສປປ ລາວ ປະຈໍາ ສສ ຫວຽດນາມ ທີ່ ນະຄອນດາໜັງ ໄດ້ຕ້ອນຮັບ ການມາອວຍພອນຂອງ ສະຫາຍ ຮອງເລຂາຄະນະພັກ ປະທານ ຄະນະກໍາມະການປະຊາຊົນ, ການນໍາພະແນກ, ຂະແໜງການຕ່າງໆ ນະຄອນດາໜັງ ແລະ ການນໍາຂອງບັນດາແຂວງພາກກາງ ຫວຽດນາມຫລາຍຄະນະ ໃນໂອກາດບຸນປີໃໝ່ລາວ ພສ 2561.
ເນື້ອໃນ: ຂປລ